Vola o Maciu
28 Ni kida na mataka ena imatai ni siga* ni macawa, qo ni oti na Siga ni Vakacecegu, erau gole o Meri Makitala kei Meri adua me rau lai raica na ibulubulu.+
2 Raica! E yaco e dua na uneune levu, ni a lako sobu mai lomalagi na agilosi i Jiova,* e mai vaqiqica tani na vatu qai dabe toka e delana.+ 3 Na kena irairai e vaka na tibi ni liva, qai vaka na vulavula ni uca cevata na nona isulu.+ 4 Eratou sokonu na yadra ena levu ni nodratou rerevaki koya, era vaka sara ga na mate.
5 Ia e kaya na agilosi vei rau na yalewa: “Drau kua ni rere, au kila ni drau vaqarai Jisu, o koya a vakamatei ena kau.+ 6 E yali eke o koya, sa vakaturi me vaka ga a tukuna.+ Mai, drau mai raica na vanua a davo toka kina. 7 Drau kusa, drau lai tukuna vei ratou na nona tisaipeli ni sa vakaturi mai na mate, raica! sa liu tale ga i Kalili,+ dou na raici koya e kea. Qo na ka au mai tukuna vei kemudrau.”+
8 Rau sa biubiu sara ga mai na ibulubulu ena levu ni nodrau rere kei na marau. Rau cici me rau lai tukutuku vei ratou na nona tisaipeli.+ 9 Raica! E tavaki rau mai o Jisu qai kaya: “Drau bula vinaka!” Rau toso yani vakavoleka rau tara na yavana, rau qai cuva me rau vakarokoroko vua. 10 E qai kaya vei rau o Jisu: “Drau kua ni rere! Drau lai tukutuku vei ratou na taciqu, me ratou lako yani i Kalili, eratou na raici au kina.”
11 Ni rau lako tiko, eratou lako tale ga ina koro e vica na yadra+ me ratou lai tukuna vei ira na iliuliu ni bete na ka kece e yaco. 12 Nira soqoni oti kei ira na qase ra bose vata, era qai solia vei ratou na sotia e dua na uma ilavo siliva 13 qai tukuni vei ratou: “Dou kaya, ‘Keitou a moce tu ena bogi, ratou lako mai na nona tisaipeli qai butakoca na yagona.’+ 14 Ke rogoca na kovana, dou kua ni leqa, keitou na qai vakamacalataka vua.” 15 Eratou mani taura na tikinisiliva, ratou cakava tale ga na ka kece e vakaroti vei ratou. E tete na itukutuku qo vei ira na Jiu me yacova mai nikua.
16 Ia eratou lako ga i Kalili+ na 11 na tisaipeli me ratou sota kei Jisu ena ulunivanua a lokuca me ratou sota kina.+ 17 Ni ratou raici koya eratou cuva me ratou vakarokoroko vua, ia era vakatitiqa eso. 18 E toso yani vei ira o Jisu qai kaya: “Sa soli vei au na lewa kece mai lomalagi kei vuravura.+ 19 O koya gona, ni lako moni vakavulici ira na lewe ni veivanua+ kece ga mera tisaipeli, ni papitaisotaki ira+ ena yaca i Tamada kei na Luvena kei na yalo tabu, 20 vakavulici ira mera muria na ka kece au vakarota vei kemuni.+ Raica, au tiko vata kei kemuni ena veisiga kece me yacova na ivakataotioti ni veika vakavuravura.”*+
fij_Latn fij_Latn fij_Latn fij_Latn fij_Latn fij_Latn fij_Latn